Kastanjehegn | Sådan laver du det
Din have får en snert af sydengelsk cottagehave med et kastanjehegn. Det er ret let at sætte op og kan samtidig holde uønskede dyr ude af køkkenhaven.
Tips & Råd | Publiceret d. 7. april 2020
Et kastanjehegn kan afskærme fx din køkkenhave og give et flot, landligt udtryk til haven. Fotos: Lene Nissen
Med et lavt kastanjehegn kan du holde hunde og høns ude af fx køkkenhaven, og med et lidt højere hegn kan du også undgå, at rådyr går ombord i køkkenhaven. Derudover giver det et landligt og roligt udtryk til din have, der kan minde om en sydengelsk cottagehave.
Hvad koster et kastanjehegn?
Et kastanjehegn købes i metermål. Fx koster et kastanjehegn på 10 m i længde og 90 cm i højden ca. 900 kr.
Hegnet fås typisk i to højder og købes på ruller a 5 eller 10 meter og er ret simpelt at sætte op.
LÆS OGSÅ: Hæk og hegn
Guide: Sådan laver du et kastanjehegn
Mål op, hvor mange meter hegn du har brug for. Du skal bruge stolper for cirka hver 1,5 meter. Desuden skal du bruge udendørsskruer, metal- og kabelclips, stabilgrus. Som værktøj kræves pælebor, spade, skrue- og boremaskine samt en kraftig bidetang til metal.
Find dine materialer og værktøj frem. Afmærk stedet, hvor hegnet skal stå. Markér ud fra hjørnerne, hvor hegnspælene skal stå. Fordel med højst 1,5 meters afstand. Hvis du skal have en låge i hegnet, skal du også markere den, da der her skal være en hegnspæl på hver side af lågen.
Brug dit pælebor til at grave hullerne. Du skal minimum 70 cm ned – jo højere dit hegn er, jo dybere hul vil det kræve. Til et hegn som dette, der er 90 cm højt, er 70 cm fint.
Stik hegnspælen i hullet, og sørg for at den står lige – brug eventuelt et vaterpas.
Kom stabilgrus ned omkring pælen, så den står godt fast og stamp godt rundt om. Afslut med lidt af jorden fra hullet øverst.
Når alle pælene står godt fast, skal du rulle dit hegn ud og sætte det fast på hegns­pælene. Du skal huske at hæve det lidt over jorden, så det ikke bliver fugtigt i bunden og rådner. Skru hegnet fast på hegns­pælene med kabel­klemmer over metaltråden.
LÆS OGSÅ: Inspiration til at indrette 3 typer af haver
Pynt dit kastanjehegn
Skal der pyntes op i haven, fx til fest, konfirmation eller for et bestemt udtryk, kan kastanjehegnet også bidrage.
Der kan bruges flagranker, blomsterkæder eller du kan som her hænge gamle glasflasker med blomster op på hegnet.
Kun kreativiteten sætter begrænsninger.